b'\n_START_ARTICLE_\nSonata per a viol\xc3\xad n\xc3\xbam. 10 (Beethoven)\n_START_SECTION_\nEl context de l\'obra\n_START_PARAGRAPH_\nBeethoven va compondre la Sonata per a viol\xc3\xad n\xc3\xbam. 10, op. 96, just abans de deixar de compondre durant un temps el 1813. La reducci\xc3\xb3 gradual de la producci\xc3\xb3 musical a partir de 1812 podria tenir relaci\xc3\xb3 amb el desengany amor\xc3\xb3s de Beethoven, el desencant per no trobar una dona amb qui compartir la seva vida, que pel que sembla va arribar al seu \xc3\xa0pex en la tardor de 1812 amb la crisi de la carta a "L\'estimada Immortal". L\'any 1812, per\xc3\xb2, va ser brillant, ja que va acabar les simfonies n\xc3\xbam. 7 i n\xc3\xbam. 8, i la Sonata per a viol\xc3\xad el op. 96. Alhora, va viure una expansi\xc3\xb3 de la fama de Beethoven i una gran reputaci\xc3\xb3 tant a Viena com a l\'estranger. En aquella \xc3\xa8poca les seves obres apareixien en programes de concert amb tanta freq\xc3\xbc\xc3\xa8ncia com les de Mozart i Haydn._NEWLINE_Fou composta per al c\xc3\xa8lebre violinista franc\xc3\xa8s Pierre Rode i dedicada a l\'arxiduc Rodolf, un mecenes i alumne de Beethoven. Rode i l\'arxiduc van fer la primera interpretaci\xc3\xb3 en p\xc3\xbablic el 29 de desembre de 1812, quatre anys abans que l\'obra aparegu\xc3\xa9s publicada a Viena per Steiner. Els primers s\xc3\xb3n de principis o mitjans del 1812 i la sonata es va completar pel novembre, poc despr\xc3\xa9s que Beethoven hagu\xc3\xa9s tornat de visitar al seu germ\xc3\xa0 a Linz, on havia acabat la Vuitena Simfonia. La Sonata op. 96 no t\xc3\xa9 l\'ambient tempestu\xc3\xb3s de l\'anterior sonata per a viol\xc3\xad, la "Kreutzer". Sydney Finkelstein diu d\'ella que l\'estat d\'\xc3\xa0nim \xc3\xa9s d\'un lirisme suau. El treball proporciona una cloenda inesperada de l\'anomenat per\xc3\xadode mitj\xc3\xa0 de Beethoven.'